Mondfederaciistoj

Mondfederaciistoj aŭ mondfederistoj estas homoj, kiuj deziras mondan ordon laŭ federaciaj principoj. La baza ideo estas, ke la naciaj ŝtatoj rezignu sian absolutan suverenecon favore al tutmondaj organoj kiel monda parlamento, monda registaro kaj monda tribunalo. Nuntempe multaj mondfederistoj celas - kiel unuan ŝtupon - starigi Parlamenton ĉe la Unuiĝintaj Nacioj.

 Argumentoj por monda federacio 

En sia libro "Monda Federacio?", Ronald J. Glossop emfazas, ke monda federacio estas bezonata
 por ŝanĝi la internacian arenon de militosistemo al pacosistemo
 por estri la tutglobe interdependan mond-ekonomion
 por eviti ekologian katastrofon
 por leĝdoni pri tiuj regionoj de la mondo aktuale ekster la rego de landaj registaroj
 por trakti seriozajn atencojn kontraŭ homaj rajtoj
 por regi internaciajn krimojn
 por subteni kaj prosperigi la senton de monda komunumeco

 Mondfederista Movado 

En 1947 fondiĝis la Mondfederacista Movado (World Federalist Movement) kiel internacia neregistara organizo. Ĝi ne havas esperantan sekcion. Tamen aktivas en ĝi ankaŭ kelkaj esperantistoj, kaj en 2002 ĝi akceptis rezolucion, laŭ kiu ĝi "kuraĝigu siajn membrojn lerni la nenacian lingvon Esperanton".

 Mondfederistoj kaj Esperanto 

La unua grava mondfederista organizo de esperantistoj estis Universala Ligo, kiu aktivis de 1942 ĝis ĉ. 1996.

Nuntempe kelkaj esperantistaj organizoj kiel la Esperanta Civito kaj UNU MONDO okupiĝas pri la ideo de mondfederaciismo. La religio Oomoto alstrebas mondfederaciismon i.a. pere de Esperanto.

 Famaj mondfederacistoj 
Mondfederistoj estis i.a.: Yehudi Menuhin, Thor Heyerdahl, Peter Ustinov, Albert Einstein, Thomas Mann, Herbert George Wells kaj Clarence K. Streit.

Ankaŭ Papo Benedikto la 16-a povas esti nomata mondfederisto, ĉar en sia encikliko Caritas in veritate li skribis:

"(...) urĝe necesas vera monda aŭtoritato, kiel indikis jam mia antaŭulo, la beata Papo Johano la 23-a. Tia aŭtoritato subigu sin al la juro, persiste obeu la principojn de subsidueco kaj solidareco, ĝi celu al la publika bono (...)"

 Konataj esperantistaj mondfederistoj 
Edmond Privat, Andreo Cseh, Julia Isbrücker, Ronald J. Glossop, Miyoshi Etsuo

 Vidu ankaŭ 
 Kosmopolitismo
 Monda registaro
 Mondcivitano
 Parlamenta Asembleo ĉe la Unuiĝintaj Nacioj
 Anacharsis Cloots

 Literaturo 
Dragan Bunić : La monda federacio. Tradukis el la ser­ba lingvo: Zlatoje Martinov. Reviziis : Mireille Grosjean, Rob Moerbeek, Vilhelmo Luter­ma­no. MAS, 2016, 62 p., ISBN 978-2-36960-070-1. Rete konsultebla La monda federacio (PDF)

Ronald J. Glossop: Monda Federacio? Ampleksa Analizo de Federacia Mondregistaro. Tradukis Johano Rapley, Jennings, 2001

Edmond Privat: Federala Sperto. Universala Ligo, Hago 1958

 Eksteraj ligiloj 
 Mondfederista Movado (anglalingva)
 Rezolucio de la Mondfederista Movado por Esperanto 
 Mondfederacistoj ne fondas Esperanto-sekcion (HeKo)

Kategorio:Tutmondiĝo
Kategorio:Federaciismo